Diari Oficial de la Generalitat Valenciana


Sumari del DOGV 9990, del 22-11-2024 (2024/12306)

RESOLUCIÓ de 25 de juliol de 2024, de la Direcció General d'Energia i Mines, que atorga autorització administrativa prèvia i autorització administrativa de construcció, i aprova el pla de desmantellament i restauració de l'entorn a Pampinus PV Farm 01, SL, per a una central denominada FV Pampinus a Siete Aguas, de potència instal·lada de 48,30 MW, inclosa la infraestructura d'evacuació d'ús exclusiu, i declara, en concret, la utilitat pública de la línia d'evacuació de 132 kV. ATALFE/2020/103.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9990

Data del DOGV
:   22-11-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/12492

CVE
:   PAXS-G-2237-63065

Data del document
:   25-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Antecedents

Sol·licitud

Pampinus PV Farm 01, SL, va presentar una instància davant del registre telemàtic de la Generalitat Valenciana en data 25/11/2020, amb número de registre GVRTE/2020/1800861, en la qual va sol·licitar autorització d’implantació en sòl no urbanitzable, autorització administrativa prèvia, autorització administrativa de construcció, avaluació d’impacte ambiental i l’aprovació del pla de desmantellament i restauració del terreny i l’entorn afectat relatius a una central de producció d’energia elèctrica de tecnologia fotovoltaica denominada FV Pampinus de potència nominal 48,3 MWn i potència dels mòduls fotovoltaics de 49,89 MWp, que se situarà en el terme municipal de Siete Aguas i Requena (València), inclosa la seua infraestructura d’evacuació d’ús exclusiu fins a la subestació col·lectora.

D’acord amb les característiques i la ubicació de la instal·lació sol·licitada, esta està sotmesa al procediment integrat d’autorització de centrals fotovoltaiques que s’hagen d’ubicar sobre sòl no urbanitzable, d’acord amb el que establix el Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent (d’ara en avant, Decret llei 14/2020), ja que es tracta d’una sol·licitud referent a una central fotovoltaica que es projecta emplaçar sobre sòl no urbanitzable. Per a la tramitació d’esta, s’ha incoat, per part del Servici Territorial d’Indústria, Energia i Mines de València (d’ara en avant, STIEMA), l’expedient ATALFE/2020/103.

En data 21/12/2020, en vista de la documentació presentada, s’acorda admetre a tràmit, per part del servici territorial mencionat, la sol·licitud d’autorització per a la instal·lació de producció d’energia elèctrica de 49,900 MW de potència instal·lada, segons la definició vigent en eixe moment, promoguda per Pampinus PV Farm 01, SL, que se situarà en el municipi de Requena i Siete Aguas, província de València, únicament als efectes del que s’estipula en l’article 1.1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

Consta en l’expedient la justificació de l’ingrés de la taxa administrativa corresponent al pressupost inicial indicat en la sol·licitud, així com el pagament d’una taxa addicional, a causa de l’augment de pressupost del projecte de la instal·lació finalment autoritzada.

En data 11/06/2021, el promotor fa una aportació voluntària dels plans editables del projecte i de l’evacuació, així com de la resta de promotors del nuc Requena 400.

Mitjançant la sol·licitud de data 22/10/2021, el promotor sol·licita la declaració d’utilitat pública, en concret, de les instal·lacions.

Informació pública

La sol·licitud d’autorització administrativa de la instal·lació, juntament amb la documentació presentada, han sigut objecte d’informació pública durant el termini de trenta (30) dies, als efectes previstos en l’article 23 del Decret llei 14/2020; en l’article 36 de la Llei 21/2013, de 9 de desembre, d’avaluació ambiental, així com en els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

– el *Diari Oficial de la Generalitat Valenciana*  de data 14/12/2021 (DOGV 9234),

– el *Butlletí Oficial de la Província de València*  de data 16/12/2021 (BOP 241),

– el diari *Levante* *el Mercantil Valenciano*  de data 24/12/2021.

La sol·licitud se sotmet a una segona informació pública, d’acord amb l’article 23.5 del Decret llei 14/2020, a conseqüència del canvi substancial en la línia d’evacuació de 132 kV de la subestació elèctrica 30/132 kV de 50 MWAC, denominada Pampinus FV FARM, a la subestació Promotores Requena Renovables 132/400 kV (SET PRR), en els mitjans següents:

– el *Diari Oficial de la Generalitat Valenciana*, de data 06/02/2023 (DOGV 9527),

– el *Butlletí Oficial de la Província de València*  de data 07/02/2023 (BOP 26),

– el diari *Levante el Mercantil Valenciano*  de data 24/02/2023.

La sol·licitud se sotmet a una tercera informació pública, d’acord amb l’article 23.5 del Decret llei 14/2020, a conseqüència del canvi substancial de la central fotovoltaica i les línies d’evacuació de 30 kV des de la planta fins a la subestació Pampinus FV Farm, en els mitjans següents:

– el *Diari Oficial de la Generalitat Valenciana*  de data 04/08/2023 (DOGV 9655),

– el *Butlletí Oficial de la Província de València*, de data 08/08/2023 (BOP 153),

– el diari Levante el Mercantil Valenciano de data 09/08/2023.

En cada una de les informacions públiques, l’STIEMV, en virtut de l’article 23 del Decret llei 14/2020, va remetre als ajuntaments afectats, en cada cas, la instància d’exposició en el tauler d’anuncis de la sol·licitud d’autorització d’implantació en sòl no urbanitzable, autorització administrativa prèvia i de construcció, d’ocupació de vies pecuàries, així com de reconeixement, en concret, d’utilitat pública, juntament amb la llista concreta i individualitzada dels béns i drets afectats pel projecte per tal de poder iniciar, posteriorment, el procediment d’expropiació forçosa del ple domini o per a la imposició de servitud de pas d’energia elèctrica

També s’efectuen les notificacions corresponents a totes les persones que consten com a titulars dels béns i drets afectats.

Així mateix, s’ha posat la documentació a la disposició del públic en general en la seu electrònica de la Generalitat, en el lloc web <https://cindi.gva.es/es/web/energia/informacion-publica>  (en castellà) i

<https://cindi.gva.es/va/web/energia/informacion-publica>  (en valencià).

Al·legacions

Durant els tres períodes d’informació pública s’han rebut al voltant de dos-centes al·legacions, les quals es resumixen a continuació, així com la resposta que va donar el promotor a estes:

Ajuntament de Siete Aguas:

– Afeccions a espais naturals: S’entén que s’hauria d’estudiar d’una manera més específica l’impacte de la zona CT-08 sobre el paratge natural municipal de Villingordo i establix les mesures correctores de manera més específica, ja que després de l’estudi del document d’impacte ambiental pareix que s’establixen d’una manera molt generalista i la valoració econòmica d’estes és molt global.

El promotor respon que s’estudiarà més específicament l’impacte de la zona CT-08 sobre el paratge natural municipal de Villingordo i que s’establiran les mesures correctores específiques que s’acorden amb l’òrgan ambiental, en cas que este ho requerisca.

– Recàrrega d’aqüífers: Falta un estudi geotècnic de les diferents zones a on se situaran les plaques fotovoltaiques per a poder establir i avaluar correctament les diferents zones per a clavar l’estructura suport de les plaques al terreny. Això facilitaria també saber si es necessita un sistema de drenatge per a estes zones. El promotor confirma que es va realitzar un estudi geotècnic per part de l’empresa GMS Internacional en març de 2021, en el qual es presenten els resultats de l’exploració de la superfície i el subsol, i s’aporta una avaluació pel que fa a la resistència i les característiques geotècniques del sòl, així com altres recomanacions per al disseny de les fonamentacions.

Addicionalment, el promotor indica que, prèviament a l’inici de les obres d’execució, es durà a terme un assaig específic denominat Pull OutTest que serà el que determinarà la profunditat i les característiques de resistència del perfil metàl·lic de l’estructura suport que s’ha d’usar per a l’execució.

– Risc d’incendis forestals: La planta fotovoltaica hauria de comptar amb un pla d’autoprotecció contra incendis que establisca la gestió de riscos reals que poden afectar la instal·lació a causa de l’entorn de la planta, a on, a banda de la massa forestal, hi ha un centre penitenciari que s’ha de tindre en compte en l’avaluació.

El promotor respon que en l’annex III de l’EIA s’efectua una anàlisi sobre la vulnerabilitat davant del risc d’accidents greus i/o catàstrofes, entre les quals s’inclouen els incendis forestals. Així mateix, en el punt 7, «Mesures de protecció d’incendis de l’EIA», s’inclouen mesures preventives per a minimitzar el risc d’incendis, com ara: mesures de monitoratge i control d’anomalies en el parc solar fotovoltaic, un pla d’autoprotecció de la planta solar fotovoltaica i un pla de protecció contra incendis forestals. Finalment, el programa de vigilància i seguiment ambiental (punt 8 de l’EIA) inclou el control i la vigilància per a la prevenció d’incendis durant la fase de construcció, que arreplega les actuacions en la fase inicial de les obres, així com els controls que s’han de dur a terme amb freqüència elevada durant les obres. Si s’apliquen les mesures preventives de manera correcta, es considera que l’impacte no serà significatiu. En la fase de construcció i desmantellament també es comptarà amb el pla d’emergència ambiental i es presentarà el «pla de prevenció d’incendis forestals» corresponent, mitjançant la redacció d’una memòria tècnica de prevenció d’incendis, per a complir el Decret 7/2004, de 23 de gener, pel qual es regula la prevenció dels incendis forestals a la Comunitat Autònoma de València.

– Mesurament del pressupost i detall del projecte d’execució: en general, el projecte que s’ha presentat no té un grau de detall suficient per a poder executar-lo, per la qual cosa s’insta, després dels informes sectorials que s’hagen d’evacuar, a concretar tant els diferents pressupostos com a detallar més els diferents projectes.

El promotor respon que concretarà, després dels informes sectorials que s’hagen d’evacuar, els diferents pressupostos, així com que detallarà més els diferents projectes que requerisca l’Administració.

Esquerra Unida – Ateneo Cultural 14 de abril

Al·leguen que, amb motiu de la informació pública de l’expedient, consideren que es justifica que es convoque un ple extraordinari per la via d’urgència amb la finalitat d’obtindre informació per part d’este ajuntament.

El promotor, en la seua resposta, destaca que el promotor del projecte no és l’ajuntament de Siete Aguas sinó un promotor privat, que en tot moment ha seguit el procediment de sol·licitud d’autorització administrativa fixat en el Decret llei 14/2020 de 7 d’agost, del Consell.

Al·legació de la Plataforma para el Estudio y Conservación de la Sierra de Chiva, Plataforma Cívica Montesa Territori Viu, Acció Ecologista Agró, Associació Naturalista d’Ayora i la Valle, Societat Valenciana d’Ornitologia i de diferents particulars.

Per la similitud, es tracten de manera conjunta.

– Relatives al procediment: ordenació del territori, competència de les diferents administracions, model de transició energètica, planificació del sector, inexistència de processos públics participatius o de plens extraordinaris als ajuntaments, suspensió de llicències, discrepàncies entre el procediment del Decret llei 14/2020 i la Guia PROP.

El promotor ha indicat que no es pot pronunciar en este sentit ni prendre cap mena de mesura, ja que és una crítica al sistema establit.

– Relatives a la situació urbanística:

El promotor ha indicat que la planta fotovoltaica Pampinus disposa de l’informe de compatibilitat urbanística favorable firmat per l’Ajuntament de Siete Aguas, en el qual s’indica la compatibilitat del projecte amb el planejament urbanístic i amb les ordenances municipals relatives a este.

– Relatives a les consideracions que s’arrepleguen en l’estudi d’impacte ambiental: estudi d’alternatives, bases de dades d’espècies, Xarxa Natura 2000, sòl agrícola i ampliació de la ZEPA, impacte sobre la flora i la fauna, col·lisió i electrocució de fauna en línies elèctriques.

El promotor ha especificat el procediment per a l’elaboració de l’estudi d’impacte ambiental, així com que es disposa de l’estudi d’avifauna i que ha complit tant els informes preceptius com la resolució de la declaració d’impacte ambiental. També que unes zones concretes que s’indiquen queden fora de l’àmbit d’actuació, com la LIC serra de la Malacara, l’alzinar, etc.

– Relatives al paratge natural municipal de Villingordo:

El promotor indica que, d’acord amb els informes preceptius i la declaració d’impacte ambiental, s’ha eliminat la implantació de les Zones 1 i 2 i, per tant, el paratge de Villingordo queda allunyat de la implantació.

– Relatives a la permeabilitat del sòl, la recàrrega d’aqüífers i la distància als llits:

El promotor ha detallat el sistema de muntatge, l’estudi hidràulic que s’ha dut a terme, així com que es complix la distància als diferents llits. Al seu torn, el promotor indica que ha presentat la documentació requerida pel Servici de Gestió Territorial per a justificar tots els paràmetres, i l’informe que ha rebut per part d’este és favorable.

– Relatives a la qualificació urbanística dels terrenys i l’ocupació de forest públic de la línia:

El promotor exposa que, d’acord amb els informes preceptius i la declaració d’impacte ambiental, s’ha eliminat la implantació de les zones 1 i 2 i que se sol·licitarà l’ocupació de forest pública pertinent per a la línia.

– Relatives a la valoració del risc d’incendis forestals:

El promotor respon que en l’annex III de l’estudi d’impacte ambiental s’efectua una anàlisi sobre la vulnerabilitat davant del risc d’accidents greus i/o catàstrofes, entre els quals s’inclouen els incendis forestals. Addicionalment, en l’expedient del projecte s’ha inclòs com a requisit per a la sol·licitud administrativa del projecte un plec general de normes de seguretat en prevenció d’incendis forestals per a la planta solar Pampinus.

– Relatives a l’estudi de sinergia amb el centre penitenciari Llevant, una vegada entre en funcionament, de camps magnètics i de risc d’incendis:

El promotor ha explicat que s’ha presentat un estudi de camps magnètics en la memòria del projecte, així com una anàlisi, la qual s’efectua en l’annex III de l’estudi d’impacte ambiental sobre la vulnerabilitat davant del risc d’accidents greus i/o catàstrofes, entre els quals es troben els incendis, i l’estudi en l’apartat 6 del mateix document relatiu als efectes sinèrgics sobre l’atmosfera.

– Relatives a l’afecció en la zona de la subestació Colectora Requena per la concurrència de nombroses línies aèries:

El promotor indica que, per a complir els informes preceptius i la declaració d’impacte ambiental, s’ha soterrat el tram de línia en la zona pròxima a la subestació Colectora de Requena.

Finca San Blas

Presenta al·legacions a la construcció de l’LAAT 132 kV entre l’«ST Requena Colectora Norte» i l’«ST Requena Colectora Sur» i l’«ST Promotores Requena Renovables», ja que el present expedient entén que es relacionen amb esta instal·lació. Al·lega un fraccionament en els expedients, en contra de la declaració d’utilitat pública, sobre la gestió de l’SNU i l’informe de compatibilitat urbanística; els criteris de localització i implantació d’instal·lacions que s’arrepleguen en el Decret llei 14/2020, i l’afecció a la seua propietat, la fauna i la flora, l’ésser humà, el paisatge, el patrimoni cultural, la incidència de les línies existents, la documentació tècnica i l’estudi d’alternatives.

El promotor aclarix que té un acord amb la resta dels promotors per a la tramitació de l’«ST Promotores Requena Renovables» i la línia d’esta fins a la subestació d’REE, i que no té res a vore amb les línies que es mencionen. Respon a l’al·legació primera, per al·lusió directa a l’expedient ATALFE/2020/103 i, pel que fa a la resta d’al·legacions, entén que no se cita expressament el projecte Pampinus ni la documentació pública que consta en l’expedient d’este . Indica que no es tracta d’una mateixa unitat d’explotació i aclarix determinades confusions pel que fa a la normativa aplicable i al grup empresarial al qual pertany l’empresa promotora, així com que sí que s’ha sotmés el projecte a avaluació ambiental, i que es complix de manera escrupolosa el Decret llei 14/2020.

Al·legació particular d’R. N. H.

Com a titular de la parcel·la 114 del polígon 8 i la parcel·la 26 del polígon 29 del terme municipal de Siete Aguas.

Es comprova que estes parcel·les no estan afectades pel projecte que s’ha autoritzat finalment.

Al·legació particular d’M. P. P.

Com a titular de les parcel·les 256 i 257 del polígon 57 del terme municipal de Requena, indica que ha firmat un contracte d’opció de dret real de superfície amb una empresa per a l’emplaçament, la construcció i l’explotació d’instal·lacions de plantes solars, energies renovables, en les parcel·les mencionades.

El promotor destaca la seua intenció d’arribar a un consens amb la propietat i amb l’altra empresa a fi de poder arribar a un acord satisfactori per a les parts.

L’STIEMV comprova que este traçat discorre per la part superior de la parcel·la.

Al·legació particular d’I. P. P.

Com a titular de la parcel·la 256 del polígon 57 del terme municipal de Requena, indica que, després d’haver vist el traçat subterrani de línia per la parcel·la 256 del polígon 57 de Requena, sol·licita que s’ajuste el màxim possible a la part nord de la parcel·la.

El promotor es compromet a ajustar el tram de línia que discorre per la seua parcel·la 256 del polígon 57 de Requena, sempre que no siga una modificació substancial segons l’article 115 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica (d’ara en avant, Reial decret 1955/2000).

Al·legació d’una mercantil

Aporta documentació sobre els drets d’aigua, llum i manteniment de les instal·lacions, en la part que li correspon i que afecten el projecte.

El promotor indica que no es justifica que l’entitat a la qual representa siga titular de cap bé o dret afectat a l’efecte del que regula l’article 4 de la Llei 39/2015, d’1 d’octubre, del procediment administratiu comú de les administracions públiques (d’ara en avant, Llei 39/2015), perquè aporta un «contracte de subministraments» en el qual no apareix la data ni s’indica la finca o les finques registrals afectades pel projecte sobre les quals manifesta que té constituïts els drets d’aigua, llum i de manteniment d’instal·lacions, així com que el contracte que aporta no està firmat per cap de les parts. Així mateix, es fa constar que el promotor té subscrit un contracte d’arrendament amb els titulars dels terrenys sobre els quals s’implementarà el projecte de referència, i que en estos contractes es manifesta que, excepte per les que es descriuen en les notes simples (en les quals no apareix cap de les societats intervinents en el contracte de subministraments mencionat com a titular de drets), les finques es troben lliures de qualsevol càrrega, gravamen, arrendatari o ocupant.

Al·legació particular d’M. J. C. D.

Sol·licita que s’avaluen totes les irregularitats indicades (diferents errors en el projecte i estudi de seguretat i salut, falta de menció d’espais paisatgístics, falta de rigor) i la consegüent exigència del compliment a l’empresa promotora. També que es considere l’afecció sobre la vegetació com a impacte negatiu.

El promotor respon que s’ha tingut sempre en compte la legislació vigent, s’han avaluat tots els elements paisatgístics, pren nota dels errors d’edició i rebat els referents a errors tècnics; quant a la resta, considera que és un juí de valor sense justificació tècnica ni legal.

Al·legacions de particulars

Es procedix a analitzar-les en el seu conjunt, en funció de la temàtica de l’al·legació.

– Al·legacions relatives a la declaració d’utilitat pública en el cas dels propietaris afectats

El promotor ha indicat que s’ha procedit a aclarir el procediment amb els propietaris afectats i a garantir la intenció d’arribar a un acord amb tots els implicats.

– Al·legacions relatives al fet que no consta que s’haja aportat l’acreditació de la capacitat legal, tècnica i economicofinancera del promotor per a dur a terme el projecte

El promotor destaca que el procediment de sol·licitud d’autorització s’ha realitzat d’acord amb la llei, que es complix de manera escrupolosa el Decret llei 14/2020, i que s’ha entregat tota la documentació exigida pel decret llei mencionat.

– Al·legacions relatives al fraccionament dels expedients a l’efecte d’acollir-se al procediment que es preveu en el Decret llei 14/2020, davant del que es preveu en el Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica

El promotor destaca que només desenrotlla una planta solar fotovoltaica «Pampinus» i que el Reial decret 1183/2020 és aplicable a totes les instal·lacions de generació, independentment de la potència instal·lada. Si el projecte tinguera una potència superior a 50 MW de potència instal·lada, seria aplicable el Reial decret 1955/2000.

– Al·legacions relatives a la caducitat dels permisos d’accés i connexió

El promotor indica que els permisos d’accés i connexió estan perfectament acreditats i validats per l’organisme competent.

– Al·legacions relatives al fet que la modificació substancial del projecte requerix un nou estudi d’impacte ambiental

El promotor aclarix que la modificació substancial d’un projecte requerirà d’un nou estudi d’impacte ambiental i de l’avaluació d’este impacte només quan esta modificació comporte efectes ambientals significatius distints dels que es preveien originalment en els termes previstos en l’article 38.2 de la Llei 21/2013, de 9 de desembre, d’avaluació ambiental. No obstant això, este no és el cas, ja que l’actualització del projecte està motivada per l’acceptació de tots els condicionants que arreplega la declaració d’impacte ambiental, el més significatiu dels quals és la reducció de l’àrea tancada d’implantació, la qual cosa no implica, en cap cas, efectes significatius respecte als que s’havien avaluat originalment.

– Al·legacions relatives a defectes formals per falta d’informació municipal

El promotor informa que es tracta d’un projecte de promoció per mitjà d’una entitat privada, que no és l’Administració la que la promou i que, per tant, estos articles no li són aplicables.

– Al·legacions relatives a la distància del tancat fins a la zona forestal

El promotor informa que, tal com s’arreplega en l’informe preceptiu de la Direcció General de Medi Natural i Avaluació Ambiental de data 28/03/2023, en el qual es confirma el següent:

«Després d’analitzar els antecedents i la resposta del promotor en la qual s’accepten les condicions dels diversos informes, es mostra conformitat amb el compromís de respectar, sense mòduls fotovoltaics, tanca perimetral i/o qualsevol infraestructura que pertanga al parc solar fotovoltaic, el forest d’utilitat pública V068 «Malacara», sempre que es complisquen i s’accepten els condicionants mencionats en els informes anteriors.»

El promotor aclarix que tots els condicionants s’han considerat en esta nova proposta de disseny de la planta fotovoltaica que s’ha exposat a informació pública.

– Al·legacions de caràcter ambiental i patrimonial

Consta en l’expedient la declaració d’impacte ambiental.

– Al·legacions de caràcter paisatgístic

Consta en l’expedient l’informe del Servici d’Infraestructura Verda i Paisatge de la Direcció General d’Urbanisme, Paisatge i Avaluació Ambiental de la Conselleria de Medi Ambient, Aigua, Infraestructures i Territori.

– Al·legacions relatives a criteris d’implantació relacionats amb l’ordenació del territori

Consta en l’expedient l’informe del Servici de Gestió Territorial de la Direcció General d’Urbanisme, Paisatge i Avaluació Ambiental de la Conselleria de Medi Ambient, Aigua, Infraestructures i Territori.

– Al·legacions relatives a la subestació Colectora Promotores Requena Renovables

Esta subestació no es tramita en este expedient.

En relació amb l’al·legació sobre la parcel·la 256 del polígon 57 del terme municipal de Requena, en la qual se sol·licita que el traçat de la línia s’ajuste el màxim possible a la part nord de la parcel·la, es comprova que este traçat discorre per la part superior de la parcel·la.

Pel que fa a les al·legacions de caràcter ambiental, del territori i de paisatge, atés que per al projecte s’ha formulat una declaració d’impacte ambiental en la qual s’establixen les condicions ambientals, incloses les mesures preventives, correctores i compensatòries, que resulten de l’avaluació ambiental que s’ha practicat i que es disposa dels informes sectorials dels òrgans competents, especialment l’informe favorable en matèria d’ordenació del territori i paisatge, s’han de considerar que s’han valorat de manera adequada, per part dels òrgans administratius, les al·legacions presentades.

Condicionants

Segons el procediment establit reglamentàriament, per tal que en el termini de trenta (30) dies presentaren la conformitat o l’oposició a l’autorització sol·licitada i emeteren, si era el cas, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general amb béns o drets a càrrec seu que puguen vore’s afectats per esta, i d’esta manera es van rebre els informes següents amb el resultat que, en síntesi, es detalla a continuació:

– Servici d’Infraestructura Verda i Paisatge de la Direcció General de Política Territorial i Paisatge de la Conselleria de Política Territorial, Obres Públiques i Mobilitat (núm. expedient SIVP: EP-2021/526 HA/ca)

Informes desfavorables, de dates 12/04/2022, 01/07/2022 i 14/10/2022, en els quals se li requerix l’esmena de la sol·licitud d’acord amb els criteris del Decret llei 14/2020.

Informe favorable, de data 29/11/2022 (reiterat en data 15/02/2023) «sempre que es duguen a terme les MIP que s’arrepleguen en l’apartat 3.1.3 d’este informe, s’introduïsquen en el programa d’implementació i en el projecte constructiu i s’actualitze el pressupost del pla de desmantellament. En aplicació de l’apartat 1.e de l’article 30 del Decret llei 14/2020, del Consell, l’òrgan territorial competent en matèria d’energia aprovarà, si és el cas, el pla de desmantellament, i incorporarà a l’aprovació les condicions que arreplega l’informe de l’òrgan competent en ordenació del territori i paisatge. En este cas: la justificació de les quantitats i els preus unitaris de totes les partides.»

El promotor respon en data 17/03/2023.

Amb motiu de la segona informació pública, emet l’informe favorable de data 09/08/2023 condicionat al fet que es modifique el traçat de la línia subterrània en els seus extrems. El promotor presenta aclariments al traçat de la línia en data 03/10/2023.

Amb motiu de la tercera informació pública, després dels canvis en la línia subterrània, emet l’informe favorable en matèria d’infraestructura verda i paisatge.

– Direcció General de Carreteres, Demarcació de Carreteres de l’Estat de la Comunitat Valenciana (núm. ref.: V2.21.1145).

Informe de data 07/03/2022, en el qual dona la seua conformitat a la instal·lació projectada, encara que s’hauran de tindre en compte les condicions que s’indiquen en este.

Red Eléctrica de España, SAU, Exp. L02IL22004

Informe, de data 11/02/2022, que indica que no presenta cap oposició a la central fotovoltaica, a excepció del cas de la subestació «Pampinus» 30/132 kV, ja que no complix les distàncies reglamentàries a la línia a 400 kV Requena – Godelleta 1, la qual és de la seua propietat. En data 24/11/2022 dona resposta a este.

Amb motiu de la segona informació pública, el 02/02/2023 i el 03/03/2023, emet uns informes en els quals indica que el paral·lelisme amb el tram 128 – 139 de la línia aèria a 400 kV Requena – Godelleta 1 seria reglamentari. Pel que fa al tram subterrani de la línia, per la proximitat al suport 139 de la línia aèria a 400 kV Requena – Godelleta 1, i al suport 4 de la línia aèria a 400 kV D/C Avenas ADIF – Requena 1 i 2, serà necessari que els treballs en el seu entorn se supervisen pel personal de Red Eléctrica. En dates 16/03/2023 i 12/04/2023, respon a REE, i esta contesta, en data 01/04/2023, que dona la seua conformitat. Quant al canvi d’ubicació de la subestació Pampinus 30/132 kV, comunica, el 09/06/2023, que Red Eléctrica no presenta cap oposició.

Amb motiu de la tercera informació pública, presenta l’informe de data 04/09/2023, en el qual no presenta cap oposició, ja que es complixen les distàncies reglamentàries per al tram aeri i subterrani.

– I-DE Redes Eléctricas Inteligentes, SAU

Mitjançant un escrit de data 23/12/2021 indica que no té res a al·legar.

– Confederació Hidrogràfica del Xúquer, OA. del Ministeri per a la Transició Ecològica i el Repte Demogràfic (ref. 2021AM0759)

Informe de data 04/02/2022 en el qual no presenta cap oposició a l’actuació. Advertix que una part de la central fotovoltaica està en zona de policia de llits i que, per tant, s’hauran de sol·licitar les autoritzacions corresponents. Quant a les línies elèctriques, hi ha llits i alguns d’estos es creuen, i s’ha de complir la normativa sobre esta qüestió. Indica també una sèrie de factors que s’han de tindre en compte.

– Direcció General de Medi Natural i Avaluació Ambiental de la Conselleria d’Agricultura, Desenrotllament Rural, Emergència Climàtica i Transició Ecològica, DGMN (exp.: C236/21)

Informe de data 01/09/2022 en el qual s’indica que part de les parcel·les estan afectades per terreny forestal estratègic. Igualment, la línia d’evacuació afecta la zona de protecció de l’avifauna. Establix una sèrie de mesures que s’han d’adoptar en el projecte.

El promotor respon amb un escrit de data 11/10/2022, en el qual esta direcció general mostra la conformitat a les justificacions i mesures proposades en data 09/11/2022. El promotor presenta un nou escrit de data 02/12/2022 pel que fa a les dos zones indicades que s’han de mantindre sense panells fotovoltaics, al qual es respon mitjançant l’informe de 20/01/2023 de la DGMN en què es reitera que la instal·lació no podrà, en cap cas, ocupar els terrenys forestals catalogats d’utilitat pública. El 28/03/2023 mostra conformitat a la resposta del promotor, sempre que es complisquen i s’accepten els condicionants mencionats en els informes anteriors.

Amb motiu de la segona informació pública, emet un informe, en data 17/02/2023, en el qual informa favorablement de la modificació de la línia d’evacuació, però no del nou emplaçament de la subestació. El promotor respon el 23/03/2023 i accepta els condicionats dels informes anteriors i l’informe del canvi d’ubicació de la subestació fora de la zona de forest d’utilitat pública.

Amb motiu de la tercera informació pública, emet l’informe favorable el 22/08/2023, 19/12/2023 i 30/01/2024, condicionat al fet que es complisquen les recomanacions, els condicionants i les mesures correctores següents:

– Per a atraure la presència de rapaces nocturnes com el brúfol, es proposa que s’instal·len 4 talaies distribuïdes en la planta.

– S’haurà de dur a terme un estudi i seguiment d’avifauna durant la construcció de la instal·lació i en els tres primers anys de l’explotació per a poder comprovar que no hi ha afecció sobre les espècies detectades en l’àrea d’actuació o pròximes a esta (fins a 2 km). Els resultats d’este seguiment s’hauran d’enviar al Servei de Vida Silvestre i la Xarxa Natura 2000 d’esta direcció general.

– Per a poder compensar les pèrdues en la qualitat de l’hàbitat de l’àguila reial, s’hauran de mantindre els cultius existents en totes les zones possibles de les parcel·les cadastrals que no s’utilitzen per a la disposició dels panells solars.

A més, s’hauran d’adquirir o arrendar parcel·les de cultiu amb la intenció de mantindre cultius de cereals de varietats tradicionals de cicle llarg que permeten el desenrotllament de les postes d’avifauna. Esta esmena d’afeccions s’efectuarà en una proporció d’almenys el 25 % de la superfície afectada.

– La disposició del tancat s’haurà d’agrupar en illes d’un màxim de 10 hectàrees. Estes illes hauran d’estar separades entre si per una distància mínima de 6 metres, a causa de la presència de grans rapinyaires, com l’àguila reial, i este organisme mostra la seua conformitat amb la sol·licitud del promotor de configurar 2 illes de tancat amb una superfície superior a 10 ha, amb la condició que s’incloguen mesures addicionals (particularment en el FUP mencionat o en altres zones pròximes de caràcter forestal) consensuades amb la Direcció General de Medi Natural amb caràcter previ a l’inici de les obres de construcció de la planta.

– S’hauran de respectar els bancals i els ribassos existents sense retirar la terra fèrtil del sòl.

– S’haurà de fer el mínim moviment de terres i compactació del sòl amb la finalitat de disminuir les afeccions a este. Per això, es requerix el clavament directe sense fonamentacions, sempre que la geologia ho permeta, i que no requerisquen anivellament, desmuntatge, condicionament topogràfic, esplanació o anivellament d’este.

– Tenint en compte els efectes de l’escorrentia de les plaques sobre el sòl, produïda tant per la pluja com per la neteja, que podria provocar l’aparició de solcs o regalls d’erosió davall de les línies d’estes, s’haurà de mantindre una capa de «mulching» amb restes de vegetació o palla, de manera que es dissipe l’energia cinètica de les gotes de pluja i s’evite l’erosió per esguitada i erosió laminar.

– També s’haurà de mantindre una capa de cultiu herbaci en totes les instal·lacions que afavorisca el manteniment de l’estructura edàfica i, a més, la presència d’insectes pol·linitzadors, amb la possibilitat de l’ús combinat amb l’apicultura o l’agrovoltaica.

– Per a mantindre o limitar el creixement de vegetació en la planta solar, no es podran emprar herbicides, i és recomanable la ramaderia extensiva o el desbrossament selectiu mecanitzat d’esta.

– En el procés de desmantellament de la planta solar es recorda que no haurà de quedar cap element artificial en l’enclavament i que s’haurà de restaurar el sòl afectat de manera que se’n garantisquen els usos anteriors al canvi d’ús del sòl.

– Com que la planta està localitzada en una zona de clima bastant àrid, s’haurà de crear i mantindre diversos punts d’aigua de xicotetes dimensions.

– Qualsevol tram aeri o entroncament aeri/subterrani de la línia d’evacuació haurà de complir amb les prescripcions tècniques i mesures de prevenció que es descriuen en l’article 6 i 7, establides en el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió.»

El promotor respon el 17/01/2024 a les mesures indicades i informa que s’atendran la resta.

– Demarcació forestal de la Conselleria d’Agricultura, Desenrotllament Rural, Emergència Climàtica i Transició Ecològica

Informe sobre afeccions forestals de data 05/09/2022 que indica, quant a l’aplicació de mesures de l’LOTUP, el següent:

«El projecte haurà de comptar amb les mesures indicades en la disposició addicional sexta. Mesures de prevenció dels incendis forestals en les urbanitzacions, els nuclis de població, les edificacions i les instal·lacions situades en terrenys forestals i en la zona d’influència forestal. Estes mesures de prevenció no podran afectar el forest d’utilitat pública.»

– Direcció Territorial de València de la Conselleria d’Agricultura, Ramaderia i Pesca

Informe, de data 04/01/2023 i 04/08/2023, en el qual s’indica que no és exigible l’informe de la conselleria mencionada, ja que no es troba dins dels supòsits que es preveuen expressament en la normativa.

– Servici de Gestió Territorial de la Direcció General de Política Territorial i Paisatge de la Conselleria de Política Territorial, Obres Públiques i Mobilitat. Ref.: 21553\_46229\_R\_FTV

Informe favorable de data 13/12/2022, en el qual s’informa favorablement de l’estudi d’inundabilitat, i de data 19/12/2022, en el qual es considera que la planta solar i la seua línia d’evacuació són compatibles d’acord amb les determinacions del Pla d’acció territorial de caràcter sectorial sobre prevenció del risc d’inundació a la Comunitat Valenciana i la resta de normativa aplicable que s’ha tingut en compte en l’elaboració de l’informe.

Amb motiu de la segona informació pública, es ratifica en el seu informe de 13/12/2023.

Amb motiu de la tercera informació pública, d’acord amb els seus anteriors informes i les apreciacions de l’informe de data 23/10/2023, es considera que són viables la planta solar fotovoltaica «Pampinus» i la línia d’evacuació d’esta.

– Direcció General de Carreteres, Demarcació de Carreteres de l’Estat de la Comunitat Valenciana

En la primera informació pública, emet un informe favorable condicionat, de data 07/03/2022, respecte de les afeccions de la instal·lació a l’A3, en el qual el promotor indica que pren coneixement d’estes en data 05/05/2022.

En la tercera informació pública, emet l’informe favorable de data 21/08/2023 amb subjecció a les condicions particulars indicades en este, les quals accepta el promotor el 25/09/2023.

– Direcció General de Cultura i Patrimoni de la Conselleria d’Educació, Cultura i Esport

Informe favorable de data 11/01/2023, als efectes patrimonials previstos en l’art. 11 de la Llei 4/98, d’11 de juny, del patrimoni cultural valencià, sempre que es complisquen les mesures correctores que es descriuen en esta, de manera cautelar, pel que fa al patrimoni arqueològic i etnològic que poguera vore’s afectat.

– Amb motiu de la segona informació pública, emet l’informe favorable de data 13/02/2023 en el qual s’indica que no hi ha afecció al patrimoni cultural en cap de les seues manifestacions. En l’àmbit patrimonial, la construcció d’estes instal·lacions no afecta cap BIC o bé de rellevància local, sempre que es complisquen les mesures correctores que s’han descrit quant al patrimoni arqueològic, etnològic i paleontològic que puga vore’s afectat.

– Amb motiu de la tercera informació pública, emet l’informe favorable de data 14/09/2023 en el mateix sentit, i suggerix que s’evite el jaciment «Cañada Langosta II.»

– Societat d’Infraestructures i Equipaments Penitenciaris i de la Seguretat de l’Estat (SIEPSE)

Mitjançant un escrit, de data 24/06/2024, informa que, després de diversos contactes entre les parts, se subscriurà un acord en el qual es formalitza l’ús coordinat del camí amb referència cadastral 60917K58417263323CW, que era objecte de conflicte, i sol·licita que s’admeta i es continue amb la tramitació de l’expedient.

El promotor presenta un escrit, de data 23/01/2024, juntament amb el projecte refós, l’estudi d’integració paisatgística, el pla de desmantellament i la justificació dels canvis efectuats, i indica que complix amb els condicionats imposats.

Avaluació ambiental

En data 24/01/2023, la Direcció General de Qualitat i Educació Ambiental de la Conselleria d’Agricultura, Desenrotllament Rural, Emergència Climàtica i Transició Ecològica (expedient: [2942831] 220/2022/AIA), emet la declaració d’impacte ambiental del projecte. Els condicionants que s’arrepleguen en esta consten en el resolc primer d’esta resolució.

Aspectes urbanístics, territorials i paisatgístics

Consta l’informe de compatibilitat urbanística municipal favorable de l’Ajuntament de Siete Aguas (València), emés en data 24/11/2020, en virtut de l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana.

Consten en l’expedient els informes favorables de l’informe favorable (núm. expedient SIVP: EP-2021/526 HA/ca) del Servici d’Infraestructura Verda i Paisatge, de data 18/12/2023, i del Servici de Gestió Territorial (núm. ref.: 21105\_46229\_R\_FTV), de data 23/10/2023, els dos servicis dependents de la Direcció General de Política Territorial i Paisatge de la Conselleria de Política Territorial, Obres Públiques i Mobilitat. Els condicionats que s’arrepleguen en estos els ha acceptat l’entitat promotora i consten en el resolc primer d’esta resolució.

Evacuació i connexió a la xarxa

La central fotovoltaica evacuarà l’energia generada mitjançant cinc línies subterrànies de 30 kV fins a la subestació elèctrica 30/132 kV Pampinus PV Farm.

Des d’esta partirà una línia elèctrica aèria d’evacuació de 132 kV fins a la subestació Promotores Requena Renovables 132/400 kV (SET PRR), que connectarà amb una línia de 400 kV amb la subestació «Requena 400 kV».

Mitjançant una còpia de l’escrit conjunt de data 29/10/2020, rubricat per nou promotors que estan desenrotllant altres sengles projectes de centrals de generació elèctrica en zones pròximes, els quals s’indiquen en la taula següent:

|  |  |
| --- | --- |
| Nom de la instal·lació: | Titular |
| FV Solar Fotovoltaica Requena 1 | Fotovoltaico Alcor Requena, SL |
| FV Solar Fotovoltaica Requena 2 | Fotovoltaico Casiopea Requena, SL |
| FV Solar Fotovoltaica Requena 3 | Solar Acamar Requena, SL |
| FV Solar Fotovoltaica Requena 4 | Solar Acrab Requena, SL |
| FV Solar Fotovoltaica Requena 5 | Solar Merope Requena, SL |
| FV Solar Fotovoltaica Requena 6 | Solar Ofiocu Requena, SL |
| FV Limonero Solar | Limonero Solar, SL |
| FV Pampinus | Pampinus PV Farm 01, SL |
| FV Requena | Sistemes Fotovoltaic Llevant, SAU |

  

comuniquen l’acord per a compartir les infraestructures d’evacuació, des de la subestació «SET Promotores Requena Renovables 400/132 kV» fins a la subestació «Requena 400 kV», propietat de Red Eléctrica de Espanya, SAU.

Mitjançant la Resolució de 10 de juliol 2024, de la Direcció General de Política Energètica i Mines, per la qual s’atorga a Limonero Solar, SL, l’autorització administrativa prèvia i l’autorització administrativa de construcció per al parc solar fotovoltaic "FV Limonero Solar", de 125 MW de potència instal·lada, i la seua infraestructura d’evacuació, a Requena (València) i es declara, en concret, la seua utilitat pública, s’autoritzen la subestació transformadora SET Promotores Requena Renovables 33/132/400?kV i la línia aereosubterrània a 400?kV «SET Promotores Requena Renovables» – SE Requena 400?kV (REE).

El punt de connexió de la central amb la xarxa de distribució s’efectuarà en la subestació Requena 400 kV, propietat de Red Eléctrica de España, SAU.

Consta la garantia econòmica per a la tramitació de la sol·licitud d’accés a la xarxa de transport, la qual es va depositar en data 28/02/2020 davant de l’Agència Tributària Valenciana, amb número de garantia 817363I427, per a una instal·lació de producció denominada FV «Pampinus 49,9 MW» de tecnologia fotovoltaica que se situarà en el terme municipal de Siete Aguas i Requena, per un import d’1.996.000,00 euros, en virtut de l’article 59 bis del Reial decret 1955/2000, d’1 de desembre.

Consta la comunicació a l’operador del sistema de l’adequada presentació de la garantia econòmica, en virtut de l’article 59 bis del Reial decret 1955/2000, que es deposita per a la instal·lació de producció d’energia elèctrica «FV PAMPINUS 49,9 MW», l’autorització administrativa de la qual és competència de la Generalitat Valenciana, per substitució de la garantia inicial.

El promotor disposa dels permisos d’accés i connexió (ref.: DDS.DAR.21\_1189) atorgats per Red Eléctrica de España, SAU, de data 27/06/2021, i actualitzat (ref.: DDS.DAR.21\_1898) en data 17/11/2021, relatius a la sol·licitud de la instal·lació «FV Pampinus», amb una potència d’accés concedida de 43,5 MWn.

A la vista del contingut i els pronunciaments d’estos permisos, s’ha de considerar que les instal·lacions no generaran incidències negatives en el sistema.

Com que la potència instal·lada (48,3 MW) és superior a la capacitat d’accés atorgada (43,5 MW), segons s’indica en la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, la instal·lació haurà de disposar d’un sistema de control, coordinat per a tots els mòduls de generació que la integren, que impedisca que la potència activa que esta puga injectar a la xarxa supere la capacitat d’accés concedida.

Acreditacions prèvies a la resolució

L’agent promotor acredita els aspectes següents, d’acord amb el que establix l’article 30.1 del Decret llei 14/2020, de manera prèvia a la resolució del procediment:

– Disposar dels terrenys a on s’implantarà la instal·lació.

– Disposar dels permisos d’accés i connexió per a la instal·lació, els quals s’han indicat anteriorment.

El sol·licitant presenta la documentació per a justifica la capacitat legal, tècnica i econòmica.

En l’expedient consta la proposta definitiva conjunta del Servici d’Energies Renovables, Eficiència Energètica i Instal·lacions Radioactives i de la Subdirecció General d’Energia i Mines, que l’ha elevada a este centre directiu.

Fonaments de dret

Competència autonòmica i òrgan d’esta que ha de resoldre la sol·licitud

La instrucció i la resolució d’este procediment administratiu corresponen a la Generalitat Valenciana, ja que la instal·lació elèctrica objecte d’este es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposen l’article 4.1.a i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, de 19 de desembre, de 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, correspon a esta direcció general resoldre este procediment.

Sobre la necessitat d’autoritzacions administratives del sector elèctric

D’acord amb l’article 53.1 de la Llei 24/2013, de 26 de desembre, del sector elèctric i l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció, i s’ha d’efectuar la tramitació i la resolució de manera conjunta, segons establix l’article 21.1 del Decret llei 14/2020.

A més, d’acord amb l’article 21.5 de la Llei 24/2013, de 26 de desembre, formaran part de la instal·lació de producció les infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

Sobre la necessitat de pronunciament d’avaluació d’impacte ambiental

De conformitat amb l’article 19 bis del Decret llei 14/2020, la instal·lació objecte d’este procediment constituïx un projecte sotmés al procediment de determinació d’afeccions ambientals. Este determinarà si el projecte pot continuar tramitant-se, ja que no s’aprecien efectes adversos significatius sobre el medi ambient que requerisquen el sotmetiment a un procediment d’avaluació ambiental.

Els procediments d’autorització dels projectes de centrals fotovoltaiques que hagen obtingut un informe favorable de determinació d’afecció ambiental es declaren d’urgència per raons d’interés públic sempre que es presenten les sol·licituds d’autorització administrativa abans del 31/12/2024. A estos projectes els serà aplicable la tramitació d’urgència prevista en l’article 33 de la Llei 39/2015.

En virtut de la disposició transitòria única del Decret llei 1/2022, de 22 d’abril, les modificacions establides en este decret llei que afecten la implantació d’instal·lacions per a l’aprofitament de les energies renovables seran aplicables als procediments que s’estan tramitant.

Sobre la necessitat d’informe favorable en matèria d’ordenació territorial, paisatge i urbanisme

Segons el que indica l’article 25 del Decret llei 14/2020, l’informe en matèria d’ordenació del territori i paisatge tindrà caràcter vinculant i haurà de ser favorable a l’efecte de poder atorgar l’autorització d’implantació en sòl no urbanitzable de la instal·lació, excepte en els supòsits en els quals l’autorització citada no es requerisca d’acord amb la legislació d’ordenació del territori, urbanística i del paisatge.

Sobre la declaració d’utilitat pública, en concret

D’acord amb l’article 54 de la Llei 24/2013, de 26 de desembre, les instal·lacions de generació d’energia elèctrica es declaren, amb caràcter general, d’utilitat pública, als efectes d’expropiació forçosa dels béns i drets necessaris per a establir-les i de la imposició i l’exercici de la servitud de pas. Segons l’article 55.1 d’esta norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i per a fer-ho han d’incloure en el projecte d’execució de la instal·lació una llista concreta i individualitzada dels béns o drets que consideren d’expropiació necessària.

No obstant això, cal deixar constància que les referències a la declaració d’utilitat pública que arrepleguen tant la Llei 24/2013, del sector elèctric, com la resta de normativa que, en suport de la seua sol·licitud, presenta la interessada, fan referència a una potestat que exercix l’Administració, com a requisit previ i preceptiu a l’expropiació, no a una obligació ni a una declaració genèrica o objectiva, si es preferix, d’utilitat pública, en el sentit que s’haja de reconéixer eixa utilitat per a qualsevol classe d’instal·lació fotovoltaica que es pretenga construir i posar en marxa, sense tindre en compte altres criteris.

En este sentit, la declaració d’utilitat pública s’ha d’interpretar en un sentit restrictiu, en atenció a la seua naturalesa de causa expropiandi, i això perquè afecta de manera directa el dret constitucional a la propietat privada, el qual arreplega l’article 33 de la nostra carta magna, i és regla general en estos casos la transmissió voluntària, això és, el negoci jurídic entre el promotor de la instal·lació i els titulars dels drets afectats.

La declaració ex lege de la utilitat pública certament limita la discrecionalitat de l’Administració, però no fins al punt de convertir l’acte de concreció de la utilitat pública per als casos concrets en una activitat reglada, com defensa la mercantil, de manera que una mera sol·licitud i una relació de béns o drets que s’han d’expropiar siguen suficients, sense atendre altres circumstàncies, per a reconéixer la utilitat pública de les instal·lacions.

Entendre-ho d’eixa manera aniria en contra de l’esperit de la norma i eliminaria l’activitat administrativa de garantia, en la qual s’inclou l’activitat de policia administrativa, que s’entén com la reglamentació de la convivència social en sentit ampli, que garantix que les activitats dels particulars no entren en conflicte entre si, ni amb l’interés general, amb la inclusió de totes les mesures que utilitza l’Administració perquè els particulars ajusten la seua activitat a una finalitat d’utilitat pública.

Eixe fi d’utilitat pública és el que valora l’Administració mitjançant la resolució per la qual es declara d’utilitat pública una instal·lació concreta, potestat de la qual fa ús emparada en el reconeixement ex lege de la utilitat pública que fa la Llei 24/2013, de 26 de desembre, del sector elèctric (LSE); potestat que no es pot entendre com una activitat reglada, ni tampoc reduïda a un mer acte burocràtic, automàtic i degut, exempt de valoració, en el qual l’Administració abandone el seu paper com a garant dels interessos de la col·lectivitat i, per tant, desatenga el sentit últim del concepte d’utilitat pública.

Molt al contrari, en eixe acte de concreció hi ha una anàlisi implícita de les raons d’eficiència energètica, tecnològiques o mediambientals (impacte sobre el territori) que justifiquen la utilitat pública de la instal·lació. No té sentit, com defensa la mercantil, que eixes raons només siguen ateses en el supòsit de substitució per noves instal·lacions o modificació substancial de les existents, i no en la implantació de les instal·lacions, moment inicial, i, per tant, crucial, en el qual l’Administració ha d’extremar la seua diligència per a protegir els interessos generals.

Cal recordar que tota afectació del dret a la propietat privada, com a dret constitucional, està sotmesa a una doble limitació. D’una banda, el respecte estricte al contingut essencial del dret (article 53.1 CE) i, d’una altra, el principi de proporcionalitat, també conegut com a prohibició d’excés.

Entendre que tot projecte d’instal·lació fotovoltaica és mereixedor d’una declaració d’utilitat pública sense més sobrepassa els dos límits i ens portaria a un escenari en què totes les parcel·les afectades per les instal·lacions podrien ser objecte immediat d’incoació del procediment d’expropiació, amb un perjuí clar per als propietaris, que clarament patirien indefensió per l’automatisme amb què s’aplicaria la norma per la inexistència d’una valoració de les al·legacions que formularen en defensa dels seus drets.

Per damunt de la concreta regulació sectorial que ens ocupa, l’institut de l’expropiació forçosa exigix la plena justificació de la finalitat de la causa expropiandi concurrent en cada supòsit d’expropiació. La seua definició i control administratiu són una exigència inexcusable, derivada del caràcter medial de l’expropiació com a instrument al servici de fins públics substantius, la procura material de la qual correspon a l’Administració.

En definitiva, el reconeixement ex lege que fa l’LSE és la norma legal habilitant necessària que establix el supòsit d’utilitat pública o interés social que legitima la privació forçosa de béns o drets patrimonials dels particulars en benefici de la col·lectivitat, però que no la imposa com un supòsit taxat per a tots els casos que entren en la seua categoria. Així, la doctrina del Tribunal Constitucional (STC 37/1987, FJ 2 i 6) ja va manifestar que: «l’expropiació forçosa no és una institució unitària que, en el que ara interessa, constitucionalment quede circumscrita a fins prèviament i anticipadament taxats dins dels quals, en principi, poden englobar-se en les categories genèriques d’utilitat pública o interés social, ja que justament amb el seu caràcter instrumental —i no finalista— no és sinó conseqüència de la variabilitat i contingència del que, a cada moment, reclama la utilitat pública o l’interés social d’acord amb la dimensió social de la propietat privada i amb els principis establits i interessos tutelats per la Constitució».

Per a la sol·licitud de declaració d’utilitat pública, en concret, de la instal·lació que s’executarà, són aplicables el procediment i les disposicions que conté el capítol V del títol VII del Reial decret 1955/2000, d’1 de desembre, segons preveu la disposició addicional primera del Decret 88/2005, de 29 d’abril.

Segons l’article 27 del Decret llei 14/2020, per a la valoració del reconeixement o la declaració de la utilitat pública, en concret, de la instal·lació, es tindran en compte els aspectes següents, entre altres:

– Les infraestructures d’evacuació de les instal·lacions de producció es queden obertes al fet que puguen ser objecte de cotitularitat per altres generadors, sense perjuí dels costos equitatius i raonables que estos hagen de sufragar per a fer-ho.

– El compromís, per part de la persona titular, que l’energia que produirà la central durant la vida útil i comercial s’oferirà al mercat organitzat de producció d’energia elèctrica en què es fixen els preus majoristes per a les persones consumidores del sistema elèctric.

En virtut del que disposa l’article 57 de la Llei 24/2013, de 26 de desembre, i en el que resulte aplicable de l’article 162.3 del Reial decret 1955/2000, la servitud de pas aeri comprendrà, a més del vol sobre el predi servent, l’establiment de pals, torres o suports fixos per a sustentar cables conductors d’energia, amb l’increment en les distàncies de seguretat que s’establisquen reglamentàriament; a més, la servitud de pas subterrani comprén l’ocupació del subsol pels cables conductors a la profunditat i amb les altres característiques que assenyale la legislació urbanística aplicable. Comprendrà igualment el dret de pas o accés i l’ocupació temporal de terrenys o altres béns necessaris per a la construcció, la vigilància, la conservació i la reparació de les instal·lacions corresponents.

En este cas, la promotora Pampinus PV Farm 01, SL, té acords amb els propietaris de les parcel·les afectades per la central fotovoltaica per a la disponibilitat de les superfícies dels terrenys afectats, per la qual cosa no és procedent atorgar la declaració d’utilitat pública per a la instal·lació concreta en estes parcel·les. Quant a les línies d’interconnexió de 30 kV, en l’expedient no es considera motivat l’interés general, ni per raons d’eficiència energètica, tecnològiques o mediambientals que justifiquen la declaració d’utilitat pública, ja que es tractar únicament d’una solució tècnica per a unir dos parts diferenciades que pertanyen a una mateixa planta solar fotovoltaica amb un mateix permís d’accés i connexió per un disseny decidit pel promotor. En resum, es tracta d’una línia d’interconnexió de la mercantil promotora que pertany a la planta i no a línia d’evacuació. Respecte a la línia d’evacuació de 132 kV, s’ha dissenyat de manera que quedarà capacitat per a poder evacuar energia per altres possibles instal·lacions de producció d’energia elèctrica, i poden, per tant, quedar obertes a l’ús per part d’altres productors. S’ha de tindre en compte que es disposa d’acords amb algunes de les persones propietàries de les finques particulars afectades, per la qual cosa, d’acord amb l’article 15 de la Llei de 16 de desembre de 1954, sobre expropiació forçosa, no hi ha una necessitat concreta d’ocupar estos terrenys o adquirir els drets sobre estos per a l’assentament de la línia mencionada.

En relació amb la utilitat pública, resulta aplicable l’article 52 de la Llei d’expropiació forçosa, de 16 de desembre, amb l’abast i els efectes que preveu el títol IX de la Llei 24/2013, de 26 de desembre, del sector elèctric, i de les seccions 2a i 3a del capítol V del títol VII del Reial decret 1955/2000, d’1 de desembre.

Procediment específic aplicable a esta sol·licitud

Com que es tracta d’una central fotovoltaica que s’implantarà en sòl no urbanitzable, tenint en compte el que establix l’article 7.3 del Decret 88/2005, de 29 d’abril, és aplicable el procediment que establix el capítol II del títol II del Decret llei 14/2020.

Sobre l’abast material, el contingut i els requisits sectorials de les autoritzacions substantives elèctriques

D’acord amb l’article 21.5 de la Llei 24/2013, de 26 de desembre, formaran part de la instal·lació de producció les seues infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

D’acord amb l’article 123.2 del Reial decret 1955/2000, en el cas que es tracte de línies que complisquen funcions d’evacuació d’instal·lacions de producció d’energia elèctrica, en cap cas es podrà atorgar l’autorització administrativa prèvia de les infraestructures d’evacuació d’una instal·lació de generació sense la prèvia aportació d’un document, subscrit per tots els titulars d’instal·lacions amb permisos d’accés i de connexió atorgats en la posició de línia d’arribada a la subestació de la xarxa de transport o distribució, segons siga procedent en cada cas, que acredite l’existència d’un acord vinculant per a les parts en relació amb l’ús compartit de les infraestructures d’evacuació. A este efecte, el document citat es podrà aportar en el moment de fer la sol·licitud a la qual es referix l’apartat anterior o en qualsevol moment del procediment d’obtenció de l’autorització administrativa prèvia.

D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es podrà atorgar si el titular no ha obtingut prèviament els permisos d’accés i connexió a les xarxes de transport o distribució corresponents.

A més, este article disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés. En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat amb una potència total instal·lada que supere la capacitat d’accés atorgada en el permís d’accés d’estes, hauran de disposar d’un sistema de control coordinat per a tots els mòduls de generació i instal·lacions d’emmagatzematge que les integren, que impedisca que la potència activa que esta puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, en el cas d’instal·lacions fotovoltaiques la potència instal·lada serà la inferior de les dos següents:

a) La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.

b) La potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que hagen iniciat la tramitació i encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

Les línies aèries es troben dins d’una zona definida com a àrea prioritària de reproducció, alimentació i dispersió de les aus, en virtut de la Resolució de 06 de juliol de 2021, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’amplien les zones de protecció de l’avifauna contra la col·lisió i electrocució (DOGV 9138, 29.07.2021), per la qual cosa es troba en zona de protecció d’avifauna segons l’article 4.1.c del Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió, i, per tant, li són aplicables les prescripcions tècniques establides en este reial decret.

Sobre la regulació aplicable en matèria de seguretat i qualitat industrials

D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica hauran d’ajustar-se a les corresponents normes tècniques de seguretat i qualitat industrials, de conformitat amb el que preveu la Llei 21/1992, de 16 de juliol, d’indústria, i la resta de normativa que resulte aplicable.

Com que esta sol·licitud es referix a una instal·lació elèctrica fotovoltaica que genera en baixa tensió i injecta a la xarxa elèctrica en alta tensió, són aplicables els reglaments de seguretat industrial següents:

– Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

– Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les instruccions tècniques complementàries ITC-RAT 01 a 23.

– Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

– També la resta de disposicions tècniques aplicables.

Sobre els requisits subjectius que ha d’acreditar la persona sol·licitant

D’acord amb el que disposen l’article 53.4 de la Llei 24/2013, de 26 de desembre, del sector elèctric; l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones sol·licitants d’autoritzacions d’instal·lacions de producció d’energia elèctrica han d’acreditar la capacitat legal, tècnica i economicofinancera exigible per a dur a terme cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als que ja exercisquen l’activitat.

Sobre l’obligació i les garanties de desmantellament i restauració de la central en finalitzar l’activitat

Segons el que s’establix en el capítol III del títol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i el seu entorn en finalitzar l’activitat, i haurà de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual, per al cas de centrals fotovoltaiques, serà del 3 % del pressupost d’execució material, sempre que esta quantitat no siga inferior a 20.000 €/MWp. Si la quantia resultant és inferior a eixa xifra, l’import de la garantia serà de 20.000 €/MWp. La duració mínima d’esta garantia econòmica haurà de ser de cinc anys, i s’haurà de renovar durant tota la vida útil de la central fotovoltaica, almenys dos mesos abans que expire. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum. Les variacions negatives no modificaran la quantia de la garantia. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

En consideració del que s’ha exposat, complits els requisits i els procediments legals i reglamentaris que establix la legislació vigent aplicable, i, en concret, segons la Llei 24/2013, de 26 de desembre, del sector elèctric, el Reial decret 1955/2000 i el Decret llei 14/2020, en la redacció vigent en el moment de la sol·licitud, i altres disposicions aplicables de manera general i particular en esta resolució, la Direcció General d’Energia i Mines, en l’àmbit de les competències que té atribuïdes,

RESOL

PRIMER

Autorització administrativa prèvia del projecte de central fotovoltaica «FV Pampinus», inclosa la part de la infraestructura d’evacuació exclusiva d’esta

Atorgar l’autorització administrativa prèvia a la mercantil «Pampinus FV Farm 01, SL», per a la instal·lació d’una central fotovoltaica, i de la part de la infraestructura d’evacuació exclusiva, que es detalla a continuació:

Dades generals de la central elèctrica autoritzada i el seu accés a la xarxa

|  |  |
| --- | --- |
| Denominació | FV Pampinus |
| Titular | Pampinus FV Farm 01, SL, |
| Tecnologia | Fotovoltaica |
| Termes municipals dels grups ( | Siete Aguas (València) |
| Termes municipals d’evacuació fins al punt de connexió amb la xarxa | Siete Aguas i Requena (València) |

  

|  |  |  |
| --- | --- | --- |
| Municipi: Siete Aguas | Polígon: 6 | Parcel·les: 23 i 200 |
| Polígon: 8 | Parcel·les: 32, 33, 34, 60, 61, 107, 126, 9011, 9012 i 9019 |
| Àrea de la superfície ocupada (m²) | 661.000 | |
| Àrea ocupada pels panells FV (m²) | 247.300 | |

  

|  |  |
| --- | --- |
| Pressupost PEM | 51.495.817,68 € |
| Potència nominal inversors (MWn) | 48,3 |
| Potència de pic mòduls fotovoltaics (MWp) | 49,89 |
| Potència instal·lada (MW), segons l’art. 3 de l’RD 413/2014 | 48,30 |
| Capacitat d’accés a la xarxa concedida (MW) | 43,5 |
| Necessitat de sistema de control coordinat de potència (segons DA 1a de l’RD 1183/2020) | Sí, perquè la capacitat d’accés concedida és inferior a la potència instal·lada. |
| Xarxa a la qual es connecta | Transport |
| Punt de connexió amb la xarxa | Subestació Requena 400 kV, propietat de Red Eléctrica de España, SAU. |

  

Característiques elèctriques de la central fotovoltaica dins del tancat

|  |  |
| --- | --- |
| Camp generador | |
| Nre. de mòduls FV | 123.200 |
| Àrea unitària del mòdul (mm³) | 996 x 2015 |
| Potència unitària màxima (Wp) | 405 |
| Potència total mòdul (kWp) | 49,896 |
| Tipus de cèl·lules | Silici monocristal·lí |
| Cares actives dels mòduls | Monofacial |
| Inclinació | ± 55° |
| Ancoratge de l’estructura al terreny | Clavats i units a l’estructura per mitjà de perns |
| Estructures de suport | Multi-tracker 1682 (1V56 trackers) & 722 (1V28 trackers) & 628 (1V14 trackers) |
| Inversors: | |
| Nre. d’inversors | 276 |
| Potència unitària nominal (kWn) | 175 |
| Potència total (MVA) | 48,3 |

  

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Connexió de mòduls – inversors – centres de transformació | | | | | | | | | | |
|  | CT01 | CT02 | CT03 | CT04 | CT05 | CT06 | CT07 | CT08 | CT09 | CT10 |
| Nre. d’inversors | 31 | 23 | 27 | 29 | 36 | 36 | 35 | 10 | 32 | 17 |
| Potència (kVA) | 6.300 | 6.300 | 6.300 | 6.300 | 6.300 | 6.300 | 6.300 | 3.150 | 6.300 | 3.150 |
| Nre. de mòduls/string | 28 | 28 | 28 | 28 | 28 | 28 | 28 | 28 | 28 | 28 |
| Cel·les | SF6 2L+1P | SF6 2L+1P | SF6 1L+1P | SF6 2L+1P | SF6 2L+1P | SF6 1L+1P | SF6 1L+1P | SF6 2L+1P | SF6 1L+1P | SF6 1L+1P |
| Tensions nominals (kV) | 0,8/30 kV | | | | | | | | | |
| Cablejat | Unipolar directament soterrat Al XLPE 240 mm² | | | | | | | | | |

  

|  |  |
| --- | --- |
| Interconnexió interna | |
| Tipologies de línies | Subterrànies 30 kV |
| Origen | Planta FV PAMPINUS |
| Destinació | Subestació elèctrica 30/132 kV |
| Longitud total de línia (m) | 6.453 |
| Característiques interconnexió | Circuit 1: 1.613 m  – Línia 1: CT09 al CT08: 513 m i conductor Al XLPE 1 x 1 x 150 mm².  – Línia 2: CT08 a la subestació: 1.100 m i conductor Al XLPE 1 x1 x 630 mm².  Circuit 2: 1.667 m  – Línia 3: CT07 al CT05: 514 m i conductor Al XLPE 1 x 1 x 150 mm².  – Línia 4: CT05 a la subestació: 1.153 m i conductor Al XLPE 1 x 1 x 500 mm².  Circuit 3: 1.038 m  – Línia 5: CT06 al CT02: 362 m i conductor Al XLPE 1 x 1 x 150 mm².  – Línia 6: CT02 a la subestació: 676 m i conductor Al XLPE 1 x 1 x 500 mm².  Circuit 4: 963 m  – Línia 7: CT03 al CT04: 305 m i conductor Al XLPE 1 x 1 x 150 mm².  – Línia 8: CT04 a la subestació: 658 m i conductor Al XLPE 1 x 1 x 500 mm².  Circuit 5: 1.172 m  – Línia 9: CT10 al CT01: 884 m i conductor Al XLPE 1 x 1 x 630 mm².  – Línia 10: CT01 a la subestació: 288 m i conductor Al XLPE 1 x 1 x 630 mm². |

  

Característiques elèctriques de la infraestructura d’evacuació exclusiva

|  |  |
| --- | --- |
| Subestació transformadora «SET Pampinus PV Farm 30/132 kV» | |
| Municipi: Siete Aguas | Polígon: 8, parcel·la 34 |
| Relació de transformació | 30/132 kV |
| Pressupost | 2.192.232,02 € |
| Sistema de 132 kV | |
| Nre. posicions de línia,  transformador i característiques | Una (1) posició de línia i una (1) posició de transformador:  – Tres (3) autovàlvules.  – Tres (3) transformadors de tensió capacitius.  -Tres (3) transformadors d’intensitat.  – Un (1) interruptor tripolar de tall en SF6.  – Un (1) seccionador trifàsic giratori equipat amb fulles de connexió a terra. |
| Servicis auxiliars | Un (1) transformador trifàsic de 100 kVA, relació 30 ± 2 ± 2,5 % / 0,420 – 0,242 kV |
| Sistema de 30 kV | |
| Nre. posicions de línia,  transformador i característiques | Tres (3) autovàlvules.  Un (1) seccionador.  Una (1) reactància PAT.  Una (1) bateria de condensadors.  S’instal·laran cel·les normalitzades per a 36 kV, amb envolupant metàl·lica, per a instal·lació en interior, amb la disposició següent:  Una (1) cel·la de transformador de potència.  Cinc (5) cel·les per a l’eixida de línies.  Una (1) cel·la de bateria de condensadors.  Una (1) cel·la d’alimentació a transformador de servicis auxiliars.  Una (1) cel·la de mesura.  Espai de reserva per a una posició futura. |

  

|  |  |
| --- | --- |
|  | |
| Línia aereosubterrània 132 kV | |
| Característiques generals | |
| Tipus d’instal·lació | Línia elèctrica aereosubterrània |
| Grup (segons el Decret 88/2005) primer | Primer |
| Categoria (segons el Reial decret 223/2008) | Primera |
| Zona aplicada | B |
| Sistema | Corrent altern trifàsic |
| Freqüència (Hz) | 50 |
| Tensió nominal (kV eficaç) | 132 |
| Tensió més elevada de la xarxa (kV eficaç) | 145 |
| Municipis | Siete Aguas i Requena |
| Província | València |
| Pressupost | 2.066.896,77 € |
| Línia aèria tram 1 | |
| Polígons i parcel·les | Requena  – Polígon 57: Parcel·les 9019, 324, 325, 318, 317, 316 |
| Siete Aguas:  – Polígon 8: Parcel·les 34, 19, 9009, 13, 110, 37, 46, 45, 43, 44, 35, 39 i 9016  – Polígon 9: Parcel·les: 39, 9004, 38, 9003, 64, 9001 i 10 |
| Origen de la instal·lació | Subestació elevadora «SET PampinuS PV Farm 30/132 kV» |
| Final de la instal·lació | Suport núm. 14 |
| Longitud total de línia (m) | 3.376 |
| Nre. circuits | 1 |
| Tipus de cable | 147-AL1/34-ST1A |
| Tipus de conductor de fase | LA 180 |
| Tipus de muntatge | Circuit simple |
| Secció total (mm²) | 181,6 |
| Línia subterrània tram 2 | |
| Polígons i parcel·les | Requena:  – Polígon 57: Parcel·les 316, 315, 306, 314, 308, 310, 309, 350, 9023, 251, 256, 243, 242, 245, 9009, 182, 9004, 181, 180, 179, 147, 144 i 145 |
| Origen de la instal·lació | Suport núm. 14 |
| Final de la instal·lació | Suport núm. 15 |
| Longitud total de línia (m) | 1.989 |
| Nre. circuits | 1 |
| Tipus de cable | 76/132 kV 630 mm² Al H 120 Cu |
| Material del conductor | Al |
| Material de l’aïllament | XLPE |
| Material de la pantalla | Coure |
| Secció del conductor (mm²) | 630 |
| Secció de la pantalla (mm²) | 120 |
| Línia aèria tram 3 | |
| Polígons i parcel·les | Requena:  – Polígon 57, parcel·la 144 |
| Origen de la instal·lació | Suport núm. 15 |
| Final de la instal·lació | Subestació «Promotores Requena Renovables» |
| Longitud total de línia (m) | 27 |
| Nre. circuits | 1 |
| Tipus de cable | 147-AL1/34-ST1A |
| Tipus de conductor de fase | LA 180 |
| Tipus de muntatge | Circuit simple |
| Secció total (mm²) | 181,6 |

  

El pressupost d’execució material de tota la instal·lació és de 61.027.365,47 € (vint-i-dos milions nou-cents huitanta-set mil sis-cents noranta euros amb quaranta-set cèntims d’euro).

En el plànol que consta en l’annex I, es reflectix la zona delimitada per tancat per a l’ocupació, pels grups convertidors d’energia solar a electricitat, així com les coordenades geogràfiques que la definixen. En l’annex II es reflectix la infraestructura d’evacuació de la central, així com les coordenades geogràfiques dels suports.

S’inclou el condicionat determinat en l’informe de territori i paisatge de conformitat amb la redacció vigent de l’article 30.1 del Decret llei 14/2020:

Ordenació del territori:

Mesures correctores perquè es garantisca la infiltració de l’aigua al subsol per a mantindre la bona qualitat de l’aqüífer subjacent:

1. Mantindre la separació de les files dels panells solars.

2. Mantindre la superfície vegetal en tot l’àmbit del projecte en bones condicions d’infiltració.

3. Establir buffers amb vegetació fora del límit de la superfície funcional de la central, i aigües avall, que permeten evitar els escolaments cap a zones no aptes per a la recàrrega d’aqüífers. L’amplària del buffer dependrà de la grandària de la planta i del pendent del terreny.

4. Evitar forts moviments de terres, així com anivellaments desproporcionats.

5. Utilitzar rases de drenatge, llits d’infiltració o basses de recollida d’aigua d’escolament en els punts més baixos de les instal·lacions per a evitar fugues de l’escolament.

Infraestructura verda i paisatge:

– Mesures d’integració paisatgística (MIP): Les MIP concretes i efectives per a la correcta integració de l’actuació en el paisatge són:

Es crearà un bosquet gran amb vegetació típica de l’entorn (pins, carrasques, etc.) al costat de l’autovia A3, i es prolongarà la massa forestal existent.

Es mantindran exemptes les carrasques, així com els bosquets de vegetació forestal existents en l’interior de les parcel·les.

S’utilitzarà un tancat cinegètic. En l’entorn de la Casa del Campillo, el tancat s’adaptarà perquè respecte la vivenda, l’arbratge vinculat a esta i el camí d’accés.

Les línies d’evacuació dels diferents recintes fins a la SET es faran soterrades.

Els vials interiors dels recintes es finalitzaran amb saorra natural o amb material seleccionat de la zona, de manera que tinga un cromatisme similar al del terreny.

Es mantindran els camins que conformen el caràcter del paisatge.

S’evitarà l’efecte corredor en el camí d’accés al recinte penitenciari. En cap tram d’este camí hi haurà una secció transversal en la qual hi haja vegetació en algun dels dos costats. La vegetació es formarà amb bosquets d’arbratge forestal típic de l’entorn en una franja amb una amplària i una longitud variable que oscil·larà des del límit del camí i fins a una distància de 10 m d’este. Per tant, la franja no presentarà una equidistància amb el límit del camí. L’amplària mitjana serà de 5 m. L’arbratge es disposarà, preferiblement, fora dels recintes. Els bosquets es podran reforçar amb arbustos característics de l’entorn forestal.

Per a esta autorització es complirà el que disposa la declaració d’impacte ambiental de data 24/01/2023, quant a les condicions del projecte i les mesures preventives, correctores i compensatòries dels efectes adversos sobre el medi ambient, les quals s’establixen en els termes següents:

Condicions generals:

1. L’abast d’esta resolució es referix al disseny final de la central fotovoltaica que contempla la col·locació de mòduls fotovoltaics únicament en l’àmbit de la zona 3 (sòl no urbanitzable comú) del projecte inicial i la seua línia d’evacuació.

2. La viabilitat ambiental del projecte quedarà condicionada al resultat de l’avaluació ambiental del projecte de la subestació Colectora Requena Renovables (referència ATALFE/2020/86) i dels altres projectes que formen part del sistema d’evacuació i connexió a xarxa de la central.

3. S’hauran d’implementar les mesures d’integració proposades en l’estudi d’integració paisatgística aportat i completar-les amb les condicions paisatgístiques establides en l’informe emés en matèria de paisatge. Estes mesures i condicions s’hauran d’incorporar al projecte d’execució en la memòria, els plànols i el pressupost, per a l’execució real i efectiva, i les verificarà, en fases posteriors de la tramitació, l’òrgan substantiu, prèviament a l’autorització de l’explotació.

4. El promotor haurà de complir totes les mesures preventives i correctores que preveu l’estudi d’impacte ambiental, el projecte tècnic i la resta de documentació que conste en l’expedient, així com les que s’accepten després de la informació pública o les que s’incloguen en la informació complementària, sempre que no contradiguen el que establix esta resolució.

5. Es recorda el compliment de tota la legislació rellevant que siga aplicable, i que afecte els elements del medi que arreplega esta resolució.

6. En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no ha començat l’execució del projecte en el termini de quatre anys. A este efecte, el promotor notificarà a l’òrgan ambiental el començament de les obres.

Condicions relatives a mesures preventives, correctores i compensatòries per als impactes més significatius:

7. Prèviament al començament de les obres, es farà una prospecció per a descartar la localització en l’àmbit del projecte de les espècies de fauna prioritària identificades en la zona, i dels seus nius, amb especial atenció al banyarriquer del roure i l’àguila reial. En el cas del banyarriquer del roure, s’evitarà que les obres afecten els exemplars arboris del gènere Quercus en els quals s’haja detectat. En el cas de l’àguila reial, les actuacions més molestes es duran a terme fora dels períodes de posta, nidificació o cria; es mantindrà la vegetació natural a l’interior de la planta; s’evitarà el decapatge del sòl i el tall o destrucció d’espècies de matolls; el control de la vegetació es durà a terme amb mitjans mecànics i ramaderia extensiva, i s’evitarà, en tot cas, l’ús d’herbicides.

8. S’instal·laran posadors per a rapinyaires en les parcel·les de les instal·lacions i els seus voltants, després de consultar i comptar amb el vistiplau de l’òrgan competent en biodiversitat, quant al número i la localització d’estos.

9. D’acord amb l’informe de la Direcció General de Cultura i Patrimoni, s’establix el compliment de les mesures correctores que es descriuen en este i si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de l’òrgan competent en patrimoni cultural de manera immediata, així com adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

10. Es respectarà la zona de flux preferent dels barrancs presents al voltant de l’àmbit aplicable i, si és el cas, s’obtindrà, abans de l’execució de l’obra, l’autorització de la Confederació Hidrogràfica del Xúquer per l’ocupació de les seues zones de policia. Hauran de complir el que s’establix en el Reglament del domini públic hidràulic, així com en el text refós de la Llei d’aigües aprovat pel Reial decret legislatiu 1/2001 de 20 de juliol, referent al manteniment de les servituds naturals actualment existents. Així mateix, s’acompliran les mesures reflectides en l’informe de l’organisme de conca mencionat, relatives a l’afecció de la integritat dels llits, els abocaments, etc.

11. Quant a l’execució i explotació de la planta, es respectarà el que indica el Decret 7/2004, de 23 de gener, relatiu a la prevenció d’incendis, així com la zona de servitud dels vials que s’identifiquen en el Pla de prevenció d’incendis de la demarcació de Requena.

12. L’ús d’aigua en la planta quedarà condicionat al fet que es dispose de subministrament per una empresa autoritzada o una concessió de l’organisme de conca.

13. A fi de compensar la pèrdua d’hàbitats de caràcter agrícola, es procurarà mantindre els cultius existents en les zones de les parcel·les no ocupades per panells.

14. En cas que la línia d’evacuació afecte el MUP V068 Malacara, serà necessari obtindre les autoritzacions oportunes o, si és el cas, les d’ocupació necessàries d’acord amb el Decret 98/1995, de 16 de maig, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, i la Llei 43/2003, de 21 de novembre, de forests.

15. Pel que fa a l’ocupació de la parcel·la 34 del polígon 8, la part afectada per sòl forestal estratègic segons la cartografia del PATFOR, caldrà ajustar-se al que finalment determine l’òrgan forestal.

16. Amb la finalitat d’incidir sobre la infiltració de l’aigua de subsol, s’hauran d’establir buffers amb vegetació fora del límit de la superfície funcional de la central, i aigües avall. L’amplària del buffer dependrà de la grandària de la planta i del pendent del terreny; s’haurà d’evitar fer forts moviments de terres i anivellaments desproporcionats, i utilitzar rases de drenatge i llits d’infiltració o basses d’arreplega d’aigua d’escolament.

17. Tal com establix l’informe de la Subdirecció General de Medi Natural, a fi de compensar la pèrdua d’hàbitats de caràcter agrícola es procurarà mantindre els cultius existents en les zones de les parcel·les no ocupades per panells, i dedicar noves superfícies a l’ús agrícola afectat en una proporció equivalent de 25 % de la superfície de la planta.

18. La línia d’evacuació afecta la zona de protecció d’avifauna per línies elèctriques que inclou la Resolució de 6 de juliol de 2021, de la consellera d’Agricultura, Desenrotllament Rural, Emergència Climàtica i Transició Ecològica, per la qual s’amplien les zones de protecció de l’avifauna contra la col·lisió i electrocució, per la qual cosa haurà de complir amb les prescripcions tècniques i mesures de prevenció que es descriuen en el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió.

19. L’emissió de l’autorització administrativa de tancament definitiu de la central obligarà el promotor a desmantellar-la en els termes que es definixen en el pla que s’ha aportat.

Condicions al Pla de vigilància ambiental:

20. Es durà a terme un pla de seguiment de l’avifauna local i de migratòries presents en la zona, el qual s’estendrà més enllà dels 2 a 3 anys que es proposen, es prolongarà durant la vida útil de la planta, i s’avaluarà l’efectivitat de les mesures correctores previstes per a evitar la pèrdua d’hàbitat d’alimentació de les espècies de fauna presents en la zona. Els resultats de l’evolució i el comportament d’estes s’enviaran amb la periodicitat que s’acorde amb l’òrgan de biodiversitat.

21. Les accions que s’inclouen en el Programa de vigilància i seguiment ambiental s’hauran de documentar per a acreditar que s’han adoptat i executat les mesures preventives i correctores proposades i per a comprovar-ne l’eficàcia. La documentació haurà d’estar a la disposició de les autoritats competents.

Les autoritzacions referides s’atorguen condicionades al compliment de les determinacions que arrepleguen els condicionants imposats per les diverses administracions i organismes, i que han acceptat les persones titulars d’esta autorització.

La persona titular de l’autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el seu desplegament reglamentari, i en particular els que establixen els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil haurà d’observar els preceptes, les mesures i les condicions que s’establisquen en la legislació aplicable en cada moment a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

La instal·lació de producció d’energia elèctrica autoritzada haurà d’inscriure’s en el Registre administratiu d’instal·lacions de producció d’energia elèctrica, amb l’acreditació prèvia del compliment dels requisits i d’acord ambl procediment establit reglamentàriament.

Segon. Declaració d’utilitat pública, en concret, de la infraestructura d’evacuació d’ús exclusiu

Declarar, en concret, la utilitat pública de la línia d’evacuació de 132 kV que connecta la subestació «SE Pampinus PV Farm» 30/132 kV de 50 MWAC amb la subestació Promotores Requena Renovables 132/400 kV, autoritzada en el punt primer d’esta resolució.

Esta declaració comporta, en tot cas, la necessitat d’ocupació urgent dels béns o d’adquisició dels drets afectats, a l’efecte de l’article 52 de la Llei, de 16 de desembre de 1954, sobre expropiació forçosa, de manera que la persona titular adquirix la condició de beneficiària en l’expedient expropiatori, que es concreta en una afecció a les finques particulars, les quals s’inclouen en la llista que figura en l’annex, amb l’abast i els efectes que preveu el títol IX de la Llei 24/2013, de 26 de desembre, del sector elèctric, i les seccions 2a i 3a del capítol V del títol VII del Reial decret 1955/2000, d’1 de desembre.

Igualment, la declaració porta implícita l’autorització per a l’establiment o el pas de la instal·lació elèctrica sobre terrenys de domini, ús o servici públic o patrimonials de l’Estat, o de les comunitats autònomes, o d’ús públic, propis o comunals de la província o municipi, obres i servicis d’estos i zones de servitud pública.

Atés que es disposa d’acords amb algunes de les persones propietàries de les finques particulars afectades per la línia d’evacuació autoritzada, d’acord amb l’article 15 de la Llei de 16/12/1954 sobre expropiació forçosa, es resol la inexistència d’una necessitat concreta d’ocupar els terrenys o adquirir drets sobre estos per a l’assentament de les línies mencionades.

Tot això, amb l’abast i els efectes que es preveuen en el títol IX de la Llei 24/2013, de 26 de desembre, del sector elèctric, i de les seccions 2a i 3a del capítol V del títol VII del Reial decret 1955/2000.

A la vista dels acords presentats en l’expedient entre el promotor i titular de la instal·lació i els titulars de les parcel·les afectades, s’inclou, en l’annex III d’esta resolució, la llista de béns i drets afectats per esta declaració concreta d’utilitat pública.

Tercer. Autoritzacions administratives de construcció de les instal·lacions autoritzades en el punt segon

Atorgar les autoritzacions administratives de construcció per a les instal·lacions descrites en el punt primer d’esta resolució, sobre la base dels projectes d’execució i els annexos que es detallen a continuació i que consten en l’expedient instruït:

– Projecte d’execució denominat «Planta Solar Fotovoltaica Pampinus (t. m. Siete Aguas –València)», de data 13/07/2023, firmat per la persona tècnica projectista.

– Addenda al projecte d’execució denominat «Planta Solar Fotovoltaica Pampinus (t. m. Siete Aguas –València)», de data 18/12/2023, firmat per la persona tècnica projectista.

– Addenda de la instal·lació de baixa tensió del projecte d’execució REV 02 denominat «Planta Solar Fotovoltaica Pampinus (t. m. Siete Aguas –València)», de data 22/07/2024, firmat per la persona tècnica projectista.

– Projecte d’execució denominat «Subestació elèctrica 30/132 kV DE 50MWAC per al projecte FV Pampinus DE 49,9 MWP (t. m. Siete Aguas. València)», de data 03/09/2021.

– Addenda del projecte d’execució denominat «Subestació Elèctrica 30/132 kV DE 50 MWAC per al projecte FV Pampinus DE 49,9 MWP T. M. de Siete Aguas (València)», de data 13/07/2023.

– Projecte d’execució denominat «Línia aereosubterrània 132 kV SET Pampinus FV Farm – SE Promotores Requena Renovables t. m. de Siete Aguas i Requena (València)», de data 22/12/2022.

– Addenda al projecte d’execució denominat «Línia aereosubterrània 132 kV SET Pampinus FV Farm – SE Promotores Requena Renovables t. m. de Siete Aguas i Requena (València)», de data 13/07/2023.

– Addenda al projecte d’execució denominat «Línia aereosubterrània 132 kV SET Pampinus FV FARM – SE Promotores Requena Renovables t. m. de Siete Aguas i Requena (València)», de data 28/12/2023.

Tots els projectes i addendes llistats en els paràgrafs anteriors van acompanyats de la declaració responsable del tècnic projectista i de la declaració responsable del compliment de la normativa que s’aplica (article 53.1.b de la Llei 24/2013, de 26 de desembre, del sector elèctric), les dos firmades per la persona tècnica projectista.

Esta autorització habilita les persones titulars a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

1. Les instal·lacions s’hauran d’executar segons el/s projecte/s presentat/s, els seus annexos, si és el cas, i amb els condicionats tècnics establits per les administracions públiques, els organismes i les empreses de servici públic o d’interés general afectats per estes instal·lacions, i que ha acceptat la part sol·licitant. En cas que per a fer-ho siga necessari introduir modificacions en la instal·lació respecte de la documentació presentada, la persona titular de la present autorització ha de sol·licitar a este òrgan l’autorització corresponent prèviament a l’inici de l’execució, llevat que es tracte de modificacions no substancials.

2. Les instal·lacions que s’executaran han de complir, en tot cas, el que establix el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues instruccions tècniques complementàries ITC-RAT 01 a 23, i el Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

3. Com que la potència total instal·lada i autoritzada (48,3 MW) és superior a la capacitat d’accés a la xarxa concedida (43,5 MW), s’haurà d’instal·lar el sistema de control coordinat autoritzat en el punt segon d’esta resolució per a tots els mòduls de generació autoritzats per la present que impedisca que la potència activa que la instal·lació puga injectar a la xarxa supere la capacitat d’accés mencionada. Amb la sol·licitud d’autorització d’explotació provisional, serà un requisit imprescindible per a atorgar-la el fet que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control en qüestió, amb la documentació justificativa del fabricant de les característiques del sistema mencionat i del compliment, per part d’este, de la funcionalitat limitadora del fet que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

4. La central elèctrica objecte d’esta resolució, d’acord amb la potència instal·lada, ha de complir les prescripcions tècniques i d’equipament que, sobre esta qüestió, establix l’article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d’obligacions establides per la regulació del sector elèctric per al tipus d’instal·lacions en què estes s’enquadren.

5. S’haurà de presentar davant del Servici Territorial d’Indústria, Energia i Mines de València l’elevació a escriptura pública, amb la constància registral corresponent, dels contractes, els acords o de qualsevol altre document presentat per a l’acreditació de la disponibilitat dels terrenys, en el termini d’un (1) mes des de l’inici efectiu de la construcció de la instal·lació. En el cas que es constituïsca un dret de superfície, serà necessària, al seu torn, la inscripció en el registre de la propietat, d’acord amb l’article 53.2 del Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana.

6. D’acord amb l’article 28 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i Pròxim Orient, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l’obtenció d’esta autorització administrativa de construcció, l’extensió del termini per a complir amb la fita que arreplega l’article 1.1.b 5t del Reial Decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els 8 anys. En esta sol·licitud s’haurà d’indicar, com a mínim:

– el semestre de l’any natural en què la instal·lació obtindrà l’autorització administrativa d’explotació i

– el compromís d’acceptació expressa de la impossibilitat d’obtindre l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

7. D’acord amb l’article 131 del Reial decret 1955/2000, i el cronograma de treballs del projecte autoritzat, el període d’execució de les instal·lacions no serà superior a set (7) mesos, el qual es comptarà des de l’endemà de la notificació d’esta resolució. Això sense menyscapte de l’obligació del compliment del termini atorgat per al compliment de la fita 5 (obtenció de l’autorització administrativa d’explotació definitiva) fixat en el Reial Decret llei 23/2020, de 23 de juny.

D’acord amb l’article 30.3.b del Decret llei 14/2020, s’establix un termini màxim per a sol·licitar l’autorització d’explotació d’un (1) mes, des de la finalització del període d’execució ja indicat.

No obstant això, abans que finalitze, es podrà sol·licitar una ampliació concreta d’este amb una sol·licitud motivada davant d’este òrgan, que s’haurà d’acompanyar a este efecte de la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o d’ampliacions de terminis s’atorgaran quan estiguen degudament motivats tant els retards incorreguts, sempre que no siguen imputables a la persona titular de l’autorització, com les noves dates o terminis que se sol·liciten, i no es perjudique tercers.

En cap cas es podran atorgar pròrrogues o ampliacions de termini que excedisquen les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres, o les que imposen els actes de selecció en els diversos procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este pel fet de no haver disposat o mantingut la capacitat financera que s’exigix per a dur-lo a terme, o quan l’entrada en funcionament de la instal·lació es considere que no s’ha d’ajornar perquè afecta la garantia de subministrament, les necessitats de les persones consumidores o el funcionament correcte del sistema elèctric.

8. La caducitat dels permisos d’accés i de connexió a la xarxa suposarà la caducitat de les autoritzacions administratives previstes en la legislació del sector elèctric que s’hagen atorgat i la necessitat d’obtindre’n unes altres noves per a les mateixes instal·lacions, sense perjuí que puguen convalidar-se certs tràmits, les quals només es podran tornar a atorgar després d’obtindre els nous permisos d’accés i de connexió per part dels agents gestors i titulars, respectivament, de les xarxes.

9. Les autoritzacions administratives caducaran quan ho facen les habilitacions de qualsevol classe o denominació vinculades a l’ocupació del sòl o d’edificacions.

10. En tot cas, s’haurà de complir amb el termini establit per a l’acreditació de l’obtenció de l’autorització d’explotació definitiva establit en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional prevista en l’article 28 del Reial Decret llei 8/2023, de 27 de desembre.

Tot això, tenint en compte el que indica l’article 43 o 47, segons el cas, de la Llei 21/2013, de 9 de desembre, d’avaluació ambiental, respecte a la vigència de la declaració d’impacte ambiental o informe d’impacte ambiental.

11. En virtut de l’article 43.1 de la Llei 21/2013, de 9 de desembre, d’avaluació ambiental, l’agent promotor haurà de comunicar a l’òrgan ambiental la data de començament de l’execució del projecte. Així mateix, esta data s’haurà de notificar al Servici Territorial d’Indústria, Energia i Mines de València.

Per als treballs que es facen en terreny forestal o a una distància inferior o igual a 100 metres d’este, o hi haja una continuïtat de combustible susceptible de propagar el foc fins a terreny forestal, caldrà presentar davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable, acompanyada de la documentació que s’indica en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

12. La persona titular d’esta resolució estarà obligada a comunicar, per mitjà del registre electrònic i amb la diligència adequada, les incidències dignes de menció que es produïsquen durant l’execució, tant a esta direcció general com al servici territorial competent en matèria d’energia de València.

13. La persona titular d’esta resolució haurà de complir els deures i les obligacions que es deriven de la legislació de prevenció de riscos laborals vigent durant la construcció.

14. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria adscrit a este servici territorial o a la direcció general amb competències en matèria d’energia podrà efectuar les comprovacions i les proves que considere necessàries durant les obres i quan estes finalitzen en relació amb l’adequació d’esta a la documentació tècnica presentada i al compliment de la legislació vigent i de les condicions d’esta resolució.

15. Finalitzades les obres de construcció de les instal·lacions, la persona titular, en el termini màxim d’un (1) mes, sol·licitarà l’autorització d’explotació provisional per a proves d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, i en els termes que establix l’article 12 del Decret 88/2005, de 29 d’abril.

Amb esta sol·licitud s’han de presentar els certificats de direcció i final d’obra subscrits per una persona facultativa competent, que acrediten que s’adeqüen als reglaments tècnics en la matèria segons el que establix la normativa vigent per als projectes d’instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d’obra mencionats no estiguen visats pel col·legi professional corresponent, s’acompanyaran de la declaració responsable oportuna, segons el que indica la Resolució, de 22 d’octubre de 2010, de la Direcció General d’Energia, publicada en el DOGVnúm. 6389, de data 3 de novembre de 2010.

Igualment, s’ha d’adjuntar la documentació requerida segons l’ITC-LAT 04 del Reial decret 223/2008, de 15 de febrer, pel qual s’aprova el Reglament sobre condicions tècniques i garanties de seguretat en línies elèctriques d’alta tensió; l’ITC RAT-22 del Reial decret 337/2014, de 9 de maig, pel qual s’aprova el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

Així mateix, s’ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obert compatible amb la cartografia de l’Institut Cartogràfic Valencià, i segons el format establit per l’òrgan substantiu.

16. Es justificarà documentalment que el projecte executat s’ajusta als condicionats imposats en esta resolució i als indicats en la declaració d’impacte ambiental. Abans d’emetre l’informe previ a l’autorització d’explotació, el servici territorial competent en matèria d’energia corresponent sol·licitarà, de les administracions i els organismes que els han emés, la conformitat de l’obra executada respecte d’estos.

L’autorització d’explotació provisional no es podrà concedir si el total de les instal·lacions d’evacuació, incloses les compartides, així com les instal·lacions de connexió a la xarxa de transport, no estan acabades i amb l’autorització d’explotació. Tot això sense perjuí del que es preveu en l’article 28.3 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i Pròxim Orient, així com per a pal·liar els efectes de la sequera.

17. La persona titular d’esta autorització podrà sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, i és igualment aplicable el que s’indica en el paràgraf anterior.

18. La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i el seu entorn, per un import de 997.800,00 € (nou-cents noranta-set mil huit-cents euros), i ha d’acreditar la seua deguda constitució (així com aportar la carta de pagament corresponent) amb la sol·licitud d’autorització d’explotació provisional de la instal·lació, requisit indispensable per a poder atorgar-la.

La garantia s’haurà de depositar en l’Agència Tributària Valenciana, el beneficiari de la qual serà l’òrgan competent en matèria d’energia per a la concessió de les autoritzacions administratives prèvies i de construcció, i hauran de constar les dades de la instal·lació (nom de la instal·lació, potència instal·lada, municipis a on se situen els grups generadors) i que es deposita per a complir l’obligació de desmantellar la instal·lació i restaurar els terrenys i l’entorn.

La duració mínima d’esta garantia econòmica haurà de ser de cinc anys, i s’haurà de renovar durant tota la vida útil de la central fotovoltaica, almenys dos mesos abans que expire. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

19. Una vegada obtinguda l’autorització d’explotació provisional, la persona titular sol·licitarà la inscripció prèvia en el registre administratiu d’instal·lacions de producció d’energia elèctrica, i acompanyarà la documentació pertinent segons l’article 39 del Reial decret 413/2014, de 6 de juny. Es tindrà en compte el que determina l’article 41 pel que fa a la caducitat i la cancel·lació d’esta inscripció.

Segons el que indica l’article 39.6 del Reial decret 413/2014 mencionat, la inscripció de la instal·lació en el Registre d’instal·lacions de producció d’energia elèctrica amb caràcter previ permetrà el funcionament en proves d’esta.

20. Una vegada finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l’autorització d’explotació definitiva segons el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, i segons el Decret 88/2005, de 29 d’abril. S’han d’adjuntar els certificats pertinents segons el que s’ha indicat en els punts anteriors.

21. Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, i presentarà la documentació pertinent segons l’article 40 del Reial decret 413/2014, de 6 de juny. El fet de no sol·licitar les autoritzacions d’explotació dins del termini podrà suposar la caducitat de les autoritzacions concedides.

22. La persona titular de la instal·lació té l’obligació de desmantellar la instal·lació i restituir els terrenys i l’entorn afectat una vegada caduquen les autoritzacions, o quan es tanque definitivament la instal·lació. Ha d’obtindre l’autorització de tancament definitiu de la instal·lació, segons el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

23. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per esta resolució requerixen una autorització administrativa prèvia d’acord amb el que s’establix en el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat. Així mateix, no es podran transmetre les autoritzacions concedides mentres la central no estiga completament executada i haja obtingut l’autorització d’explotació.

24. Tal com indica l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que corresponga legalment per la prestació del servici municipal o per l’execució de construccions, instal·lacions i obres, a pagar el corresponent cànon d’ús i aprofitament en sòl no urbanitzable i a complir la resta de compromisos assumits i determinats en la llicència corresponent.

El respectiu cànon d’ús i aprofitament l’establirà l’ajuntament en la llicència corresponent, per una quantia equivalent al 2 % dels costos estimats de les obres d’edificació i de les obres necessàries per a la implantació de la instal·lació (el pressupost d’execució material del total de la instal·lació ascendix a 66.422.743,68 € [díhuit milions set-cents vint-i-huit mil cinc-cents seixanta-un euros i seixanta-huit cèntims d’euro]). El cànon es generarà d’una sola vegada en ocasió de l’atorgament de la llicència urbanística i l’ajuntament pot acordar, a sol·licitud de la part interessada, el fraccionament o l’ajornament del pagament, sempre dins del termini de vigència concedit. L’atorgament d’una pròrroga del termini no comportarà un cànon urbanístic nou.

L’ajuntament pot acordar la reducció de fins a un 50 % quan la instal·lació siga susceptible de crear ocupació de manera significativa en relació amb l’ocupació local. L’impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s’integraran en el patrimoni municipal del sòl.

25. Segons el que s’establix en l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació distintes del tancament temporal, finalitze l’abocament d’energia a la xarxa per un període superior a tres (3) anys.

Quart. Aprovació del pla de desmantellament de la instal·lació autoritzada i de restauració del terreny i l’entorn afectat

Aprovar el pla de desmantellament de la instal·lació i de restauració del terreny i l’entorn afectat referit a la instal·lació descrita en l’apartat segon, el pressupost del qual ascendix a 1.699.363,23 € (un milió sis-cents noranta-nou mil tres-cents seixanta-tres euros amb vint-i-tres cèntims).

Es compliran les condicions arreplegades per l’informe de l’òrgan competent en medi ambient, així com en els informes de territori i paisatge.

La persona titular constituirà la garantia econòmica que detalla el resolc tercer d’esta resolució, relatiu a l’autorització de la construcció abans de la sol·licitud d’autorització d’explotació provisional, segons el que indica el Decret llei 14/2020.

Quint. Publicacions, notificacions i comunicacions que cal fer d’esta resolució

Ordenar, de conformitat amb el que disposa l’article 31 del Decret llei 14/2020:

– La publicació d’esta resolució en el Diari Oficial de la Generalitat i en el *Butlletí Oficial de la Província de València*, publicació que es farà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les que, una vegada se’ls haja intentat notificar, no s’ha pogut aconseguir.

– La publicació en el lloc d’internet de la Conselleria d’Innovació, Indústria, Comerç, i Turisme, en l’apartat «Energia» (<https://cindi.gva.es/es/web/energia/instal-lacions-autoritzades>, en castellà, i

<https://cindi.gva.es/va/web/energia/instal-lacions-autoritzades>, en valencià).

– La notificació d’esta resolució a la persona titular i a totes les administracions públiques o organismes i empreses de servicis públics o servicis d’interés general que han intervingut, o han hagut d’intervindre, en el procediment d’autorització, a les que han emés, o havien d’emetre, el condicionat tècnic al projecte d’execució, a les persones titulars de béns i drets afectats, així com a la resta de persones interessades en l’expedient.

– La notificació a l’òrgan ambiental als efectes que es preveuen en legislació d’avaluació ambiental sobre caducitat del pronunciament ambiental, així com als òrgans competents en ordenació del territori i paisatge.

Les autoritzacions concedides es traslladaran a l’Institut Cartogràfic Valencià perquè s’incorporen les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

D’acord amb el segon paràgraf de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, autoritzacions, llicències i permisos, tant públics com privats, que siga necessari obtindre per la part sol·licitant per a executar i posar en marxa la instal·lació a què es referix esta resolució, d’acord amb altres disposicions que resulten aplicables i, especialment, les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb el tràmit previ del procediment oportú, l’incompliment o la inobservança de les condicions expressades en esta, la variació substancial de les característiques descrites en la documentació presentada o l’incompliment o no manteniment dels pressupostos o els requisits essencials o indispensables, legals o reglamentaris, que s’han tingut en compte per a atorgar-la, així com qualsevol altra causa que degudament i motivadament ho justifique. En particular, la caducitat dels permisos d’accés i connexió suposarà la ineficàcia de les autoritzacions que s’atorguen en esta resolució.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum, en el termini d’un mes, comptat a partir de l’endemà del dia en què tinga lloc la notificació d’esta, d’acord amb el que disposen els articles 121 i 122 de la Llei 39/2015, d’1 d’octubre, del règim jurídic de les administracions públiques i del procediment administratiu comú.

  

València, 25 de juliol de 2024

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.